ఈ ఆర్థిక సంవత్సరంలో 8.5 శాతం వృద్ధి: సి.రంగరాజన్
PNR|
ప్రస్తుత ఆర్థిక సంవత్సరంలో దేశ ఆర్థిక ప్రగతి రేటు 8.5 శాతానికి మించి ఉండక పోవచ్చని ప్రధానమంత్రి ఆర్థిక సలహా మండలి ఛైర్మన్ సి.రంగరాజన్ అభిప్రాయపడ్డారు. దీనిపై ఆయన మాట్లాడుతూ 8.5 శాతం ఆర్థిక ప్రగతి సాధించేందుకు పారిశ్రామిక, సేవల రంగాలు వెన్నుదన్నుగా నిలుస్తాయన్నారు.
దేశంలో ప్రధాన జీవనాధారమైన వ్యవసాయ రంగం చేయూత అంతంత మాత్రంగానే ఉండగలదన్నారు. 2011-12లో జీడీపీ వృద్ధి 8.5 శాతం ఉండగలదని తన అభిప్రాయమన్నారు. ఈఏడాది వ్యవసాయ రంగంలో ఆశించిన స్థాయిలో వృద్ధి నమోదు చేయకపోవచ్చన్నారు.
9 నుంచి 9.5 శాతం మధ్య వృద్ధిరేటు సాధించాలన్న లక్ష్యం మంచిదే అయినప్పటికీ.. అంతకన్నా ఎక్కువైతే కొత్త సమస్యలు వచ్చిపడతాయని ఆయన వ్యాఖ్యానించడం గమనార్హం. 2011-12 సంవత్సరానికి ఆర్థిక వ్యవస్థ 8 శాతం వృద్ధి సాధించగలదని రిజర్వ్ బ్యాంక్ తమ ద్రవ్యవిధాన సమీక్షలో అంచనా వేసిందని ఆయన గుర్తు చేశారు.
సంబంధిత వార్తలు